  
Kontaktinis asmuo: Martynas PILKIS

Telefonas: +37061813420  
El.paštas: [martynas@axiology.xyz](mailto:martynas@axiology.xyz)

Eurosistema pakvietė „Axiology“ dalyvauti atsiskaitymo centrinio banko pinigais eksperimente

2024 m. birželio 25d., Vilnius

**Vilniuje įkurtas kapitalo rinkos startuolis „Axiology“ pakviestas į Eurosistemos organizuojamą eksperimentą, kuriame tiriamas paskirstytojo registro technologijos (PRT, angl. DLT) panaudojimas atsiskaitymui centrinio banko pinigais atlikti. Be centrinių bankų, eksperimente dalyvauja PRT rinkos infrastruktūrą valdantys operatoriai bei kiti finansų rinkos dalyviai.**

„Skaitmeninis euras turi didelį potencialią iš esmės pakeisti procesus kapitalo rinkoje. Tai ypač svarbu tokios šalims kaip Lietuva, kur kapitalo rinka vystosi sparčiausiai“, – teigia Marius Jurgilas, „Axiology“ vadovas ir bendraįkūrėjas. „Efektyviai veikianti Europos kapitalo rinkų sąjunga sudarytų sąlygas verslams ir investuotojams geriau valdyti finansavimosi ir investavimo sprendimus. PRT bandomasis režimas skatina ES finansų rinkos dalyvius prisidėti kuriant prasmingas finansų rinkos inovacijas. Europoje tam sudaromos puikios sąlygos, nes Europos centrinio banko skaitmeninio euro eksperimentavimas leidžia išbandyti ateities sprendimus jau dabar.“

Eksperimento metu „Axiology“ nagrinėja procesus, susijusius su atsiskaitymu už skolos vertybinius popierius (obligacijas) pirminėje ir antrinėje rinkose. Testuojama, kaip atsiskaitymas centrinio banko pinigais galėtų veikti rinkos infrastruktūroje, naudojančioje PRT sprendimus, bei aptarnaujant obligacijos gyvavimo ciklo procesus, įskaitant kupono mokėjimą ir galutinį obligacijos išpirkimą. Atsiskaitymai simuliuojami bandomojoje aplinkoje, procese dalyvaujant ir Lietuvos bankui.

Kaip rodo Tarptautinių atsiskaitymų banko (angl. Bank for International Settlements) [šį mėnesį išleista apžvalga](https://www.bis.org/publ/bppdf/bispap147.htm), pasaulio centriniai bankai pastaraisiais metais skiria ženkliai daugiau dėmesio eksperimentams su skaitmeninių centrinio banko pinigų panaudojimu didmeniniams atsiskaitymams. Tarp pagrindinių veiksnių, skatinančių tęsti darbą šia tema, įvardinami siekiai didinti vietinių bei tarptautinių mokėjimų efektyvumą, atsiskaitymo procesų saugumą.

---

***Apie „Axiology“****: „Axiology“ – kapitalo rinkos srityje veikiantis Lietuvos startuolis, kuris vysto paskirstytojo registro technologijos (PRT) vertybinių popierių prekybos ir atsiskaitymo sistemą. Ši platforma integruos vertybinių popierių saugojimo, prekybos, atsiskaitymo ir brokerių operacijas. Demokratizuodama prieigą prie finansinių instrumentų, šiuo metu veiklos leidimų siekianti „Axiology“ veiks išnaudodama PRT technologinius sprendimus ir pernai ES pradėjusios galioti PRT rinkos infrastruktūroms skirtos bandomosios tvarkos nuostatas.*